b'\n_START_ARTICLE_\nWikimedijina Zbirka\n_START_PARAGRAPH_\nWikimedijina Zbirka ali kraj\xc5\xa1e kar Zbirka (angle\xc5\xa1ko Wikimedia Commons) je Wikimedijino spletno sredi\xc5\xa1\xc4\x8de ali skladi\xc5\xa1\xc4\x8de podob, zvo\xc4\x8dnih posnetkov in drugih predstavnostnih vsebin s prosto licenco. Datoteke, ki jih po na\xc4\x8delu prostega urejanja lahko nalo\xc5\xbei vsak prijavljeni uporabnik, se lahko uporabljajo v vseh projektih Wikimedije (Wikipedija, Wikiknjige idr.) na na\xc4\x8din, kot se uporablja za krajevno nalo\xc5\xbeene datoteke._NEWLINE_Projekt Wikizbirka je bil predlagan marca 2004, udejanjen pa 7. septembra istega leta. Bistven dejavnik za njeno ustanovitev je bila potreba po skupnem prostoru za nalaganje predstavnostnih datotek, da bi se zmanj\xc5\xa1ale te\xc5\xbeave zaradi nalaganja dvojnikov na spletne strani razli\xc4\x8dnih projektov Wikimedije v razli\xc4\x8dnih jezikih. Mo\xc5\xbenost uporabe katerekoli datoteke v Zbirki za katerikoli krajevni projekt je bila omogo\xc4\x8dena oktobra 2004._NEWLINE_Danes je nalaganje predstavnostnih datotek na posamezne projekte prav tako mogo\xc4\x8de, a je mi\xc5\xa1ljeno zlasti za uporabo datotek, ki se zaradi licen\xc4\x8dnih razlogov ne morejo nahajati v Zbirki. Od leta 2006 slednja namre\xc4\x8d ne sprejema nalaganja datotek, ki so v namene predstavitev na projektih Wiki uporabljene pod pogoji po\xc5\xa1tene uporabe, prav tako pa tudi ne predstavnih vsebin, ki jih je dovoljeno uporabljati le v nekomercialne namene (slednje sicer velja tudi za Wikipedijo). Licence, ki zadostujejo pogojem za vklju\xc4\x8ditev v Zbirko, so med drugim tudi dovoljenje za rabo proste dokumentacije GNU, licence Creative Commons, ki dopu\xc5\xa1\xc4\x8dajo rabo v vsakr\xc5\xa1en namen, ter svobodna uporaba v okviru javne lasti.'